Olympia Dukakis

Olympia Dukakis (20. kesäkuuta 1931 Lowell, Massachusetts, Yhdysvallat – 1. toukokuuta 2021 New York, Yhdysvallat) oli yhdysvaltalainen näyttelijä, joka teki pitkän uran teatterissa, elokuvissa ja televisiossa. Hän voitti vuonna 1988 Oscar-palkinnon elokuvasta Kuuhullut. == Nuoruus ja uran alku == Olympia Dukakis syntyi vuonna 1931 Massachusettsin Lowellissa. Hänen vanhempansa olivat kreikkalaisia maahanmuuttajia. Dukakis opiskeli Bostonin yliopistossa, mistä hän sai tutkinnon sekä fysioterapiasta että esittävistä taiteista. Hän työskenteli myös jonkin aikaa fysioterapeuttina rahoittaakseen taideopintojansa. Dukakis teki ensi esiintymisensä Off Broadway -näytelmissä vuonna 1960 ja Broadwayllä 1962. Dukakis voitti Off Broadwaltä vuonna 1963 Obie-palkinnon näytelmästä A Man’s a Man ja vuonna 1965 näytelmästä The Marriage of Bette and Boo. Dukakisin televisiodebyytti tapahtui vuonna 1962, jolloin hänellä oli pieni osa sarjoissa The Nurses ja Dr. Kildare. Vuonna 1969 hän puolestaan näytteli Peter Yatesin elokuvassa John ja Mary ja vuonna 1971 Joseph Bolognan elokuvassa Made for Each Other. Miehensä Louis Zorichin kanssa Dukakis perusti 1970-luvulla New Jerseyn Montclairiin Whole-teatterin. He näyttelivät monissa sen tuotannoissa, ja Dukakis toimi myös tuottajana. Teatteri jouduttiin sulkemaan taloudellisten ongelmien takia vuonna 1990. == Kaupallinen läpimurto elokuvassa Kuuhullut == Dukakis näytteli vuosina 1986–1987 Mike Nicholsin ohjaamassa Broadway-komediassa Social Security. Ohjaaja Norman Jewison näki Dukakisin lavalla ja valitsi tämän elokuvaansa Kuuhullut (1987). Se teki Dukakisista elokuvatähden, ja hän voitti roolistansa muun muassa parhaan naissivuosan Oscarin ja Golden Globen. Dukakis alkoi tämän jälkeen saada selvästi rahakkaampia tarjouksia, vaikka hän itse ihmetteli, miksi hän sai huomiota nimenomaan tästä roolista, jota hän ei pitänyt parhaimpiinsa kuuluvana. Samana vuonna, kun Olympia Dukakis voitti Oscarin, hänen serkkunsa Michael Dukakis oli presidenttiehdokkaana. Olympia Dukakisin mukaan amerikankreikkalaisten menestys auttoi häntä pääsemään pois rodullistetusta asemasta. Kuuhullujen menestyksen jälkeen Dukakis sai muitakin vastaavia rooleja ärsyttävinä äiteinä. Tällaista hän esitti elokuvassa Hei, kuka puhuu (1989) ja sen jatko-osissa sekä elokuvassa Isä (1989). Muita hänen elokuviansa 1980- ja 1990-luvuilla olivat Working Girl – tieni huipulle (1988), Teräskukat (1989) ja Mr. Holland's Opus – elämän sinfonia (1995). == Viimeiset vuodet == Dukakis näytteli vuonna 1993 minisarjassa Kertomuksia kaupungista sekä myöhemmin sen jatko-osissa, mistä hän oli Emmy-ehdokkaana. Dukakisin viimeisiä elokuvia olivat Away from Her (2006), In the Land of Women (2007) ja Forgive Me (2013). Hän teki myös yhden naisen näytelmän Rose, missä hän esitti 80-vuotiasta Ukrainan juutalaista, joka muistelee elämäänsä. Hän palasi vielä vuonna 2019 Netflixin tuottamaan minisarjaan Kertomuksia kaupungista. Dukakis kuoli toukokuussa 2021 kotonaan New Yorkissa. Hänen terveytensä oli heikentynyt sitä ennen jo kuukausien ajan. == Palkintoja == === Oscarit === * 1988 Paras naissivuosa: Kuuhullut === BAFTAt === * 1988 Paras naissivuosa: Kuuhullut Ehdokkaana: * 1988 Paras naispääosa televisiossa: Kertomuksia kaupungista === Emmyt === Ehdokkaana: * 1999 Paras naissivuosa minisarjassa tai televisioelokuvassa: Orleansin neitsyt – pyhimyksen elämä * 1998 Paras naissivuosa minisarjassa tai televisioelokuvassa: Uusia kertomuksia kaupungista * 1991 Paras naissivuosa minisarjassa tai erikoisjaksossa: Lucky Day === Golden Globet === * 1988 Paras naissivuosa: Kuuhullut Ehdokkaana: * 1993 Paras naissivuosa sarjassa, minisarjassa tai televisioelokuvassa: Sinatra == Filmografiaa == * Kuuhullut (Moonstruck, 1987) * Working Girl – tieni huipulle (Working Girl, 1988) * Hei, kuka puhuu (Look Who's Talking, 1989) * Teräskukat (Steel Magnolias, 1989) * Isä (Dad, 1989) * Hei, kuka puhuu myös (Look Who's Talking Too, 1990) * Hei, kuka puhuu nyt! (Look Who's Talking Now, 1993) * Etusivun rakkaustarina (I Love Trouble, 1994) * Mr. Holland's Opus – elämän sinfonia (Mr. Holland's Opus, 1995) * Rakkauden jumalatar (Mighty Aphrodite, 1995) * Täydellinen sulhanen (Picture Perfect, 1997) * Jane Austenin Mafia! (Jane Austen's Mafia!, 1998) * Orleansin neitsyt – pyhimyksen elämä (Joan of Arc, 1999) == Lähteet == == Aiheesta muualla == * * Luokka:Yhdysvaltalaiset näyttelijät Luokka:Oscar-palkinnon saajat Luokka:Golden Globe -palkinnon saajat Luokka:Amerikankreikkalaiset Luokka:Vuonna 1931 syntyneet Luokka:Vuonna 2021 kuolleet